ΔΗΜΟΣ ΑΓΙΑΣ ΒΑΡΒΑΡΑΣ



***Αυτοτελές Τμήμα Δημάρχου* ΔΕΛΤΙΟ ΤΥΠΟΥ *14.6.2023***

Με αφορμή την Παγκόσμια Ημέρα Εθελοντή Αιμοδότη [14 Ιουνίου]

Τιμούμε τη μνήμη του Χρήστου Παπαδόπουλου

Ο δήμος μας, προωθώντας την αξία της αιμοδοσίας, ίδρυσε το 1997 τη δημοτική τράπεζα αίματος, η οποία πήρε το όνομα «Χρήστος Παπαδόπουλος» αποδίδοντας τιμή σε έναν ταλαντούχο, χαρισματικό, νέο της πόλης μας, ιατρό, που έπασχε από μεσογειακή αναιμία και έφυγε από τη ζωή. Ο Χρήστος Παπαδόπουλος ήταν ακτιβιστής και αγωνίστηκε με σθένος για την ενδυνάμωση των ατόμων που έπασχαν από την ίδια νόσο, αλλά και για την ευαισθητοποίηση της ευρύτερης κοινότητας ώστε να πεισθούν όλο και περισσότεροι άνθρωποι να γίνουν εθελοντές αιμοδότες.

Έκτοτε μεγάλος αριθμός συμπολιτών μας προσέφερε στην τράπεζα αίματος του δήμου μας και πολλοί συμπολίτες μας ωφελήθηκαν όταν βρέθηκαν στην ανάγκη.

Με αφορμή την Παγκόσμια Ημέρα Εθελοντή Αιμοδότη θέλουμε θερμά να ευχαριστήσουμε τους συμμετέχοντες στη **Δημοτική Ομάδα Αιμοδοσίας «Χρήστος Παπαδόπουλος»** και να διαδώσουμε για ακόμη μία φορά την αξία της αιμοδοσίας, στοχεύοντας να γίνουν ακόμη περισσότεροι οι εθελοντές μας.

Αγαπητοί συμπολίτες ο κάθε ένας και η καθεμία από μας μπορεί να φέρει την άνοιξη στη ζωή των συνανθρώπων του!

**Δώσε αίμα, δώσε πλάσμα, μοιράσου τη ζωή, μοιράσου την συχνά!**